《题丹枢先生草庵》
宋代·白玉蟾

数朵奇峰如削玉，一溪秋水生寒绿。
幸有白云深处茅，更兼明月坛前竹。
诛茅伐竹结蘧庐，现成山水可樵渔。
随缘随分山中住，收拾摩尼如意珠。
草庐道人贫彻骨，一庐潇洒空无物。
身中有宝不求人，价大难酬不拈出。
朝朝暮暮了身心，山自开花鸟自吟。
未见桑田成海水，夕阳几度锁平林。
住此草庐无别术，终日凝神惟兀兀。
不是十洲三岛仙。亦非阆苑蓬莱客。
是个逍遥无事人，庐中涵蓄一壶春。
窗前明月千年影，枕上清风万劫声。
庐内主人那个是，古今占断清闲地。
忽然洗面摸得鼻，不饮不食亦不寐。
庐空人去烟濛濛，白鹤呼云满碧空。
一瞻元始天尊面，处处为庐处处同。
有个草庐不复小，此是虚空那一竅。
顶头不挂一茎茅，万象森罗为拱斗。
劫火洞然毫末尽，此庐不坏人如旧。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。